Cum omni reuerencia et deuocione in omnium salutari precordiali dileccione premissis. Venerabilis mater domina abbatissa venerandeque pater confessor atque omnes sorores et fratres singuli nobis dilectissimi, licet locorum distancia disiungimur, cordiali tamen dileccione vti ex preteritis et nobis insinuatis vestris piis affectibus presumimus, pro futuris afficimur in visceribus caritatis Ihesu Christi eciam ad omnes et maxime ad inuicem, tamquam ad domesticos non tantum vnius fidei verum eciam vnius et eiusdem religionis atque gracie in presenti et in futuro glorie sempiterne. Quare ad vestre benignitatis gremium cum humillima et affectuosa caritate fratres nostros predilectos Rothgerum presbiterum et Magnum conuersum exhibitores presentium dirigimus, vobis et vestrum cuilibet intime supplicantes, quatenus, partem vestre solicitudinis nostris necessitatibus impertientes, eos tam paterne compassionis quam fraterne caritatis amplexibus colligere humanitatisque officia ipsis effectualiter impendere necnon in omnibus, que nostra eis commissa negocia promouere et procurare atque ad effectum debitum, vtilem et salutarem perducere poterint, diuersa exhortacionis consolacionisque antidota iuxta rei gerende exigenciam et qualitatem eorum at nostris necessitatibus suggerere et inculcare dignemini, et velociter firmiter et sine omni hesitacione, scientes quod, quidquid eis in premissis feceritis, nobis ipsis fecistis, et per vberiores, quam si nobis osset factum vel impensum, vicissitudines vestris huiusmodi beneuolenciis et beneficiis volumus satisfacere cum omni promptitudine caritatis, obligantes nichilominus nos nostrosque successores ad restituendum et integraliter refundendum, omni dolo et dilacione submotis, qualescumque fatigaciones et expensas, siquas ad predictorum fratrum nostrorum requisicionem vel instanciam per vestros familiares pecunias vel iumenta passi fueritis vel feceritis in execucionem nostre necessitatis. Que autem fuerit in presenciarum nostra necessitas fratres emittendi, ipsis magis oretenus quam lucratorie vestris dileccionibus commisimus referendam, quibus eciam fidem creditiuam in huiusmodi monemus et petimus firmiter adhibere, iterati precibus premissis adicientes et in domino ex intimis precordiis obsecrantes, vt vocacioni vestre et sancte obseruancie regulari de virtute in virtutem proficientes sinceriter intendatis, ipsam vestram professionem secundum regulam in vera humilitate et caritate mutua simpliciter obseruando, habentes nos in vestris oracionibus continue commendatos, vt Ihesus Christus omnium deus et dominus nos omnes dirigat et conseruet ad sui sanctissimi nominis laudem et honorem.